Hlina, Alojz, poslanec NR SR (2015-06-30):
Vážená pani predsedajúca, vážené kolegyne, kolegovia pokúsim sa v záverečnom slove povedať, že, aj takú aktuálnu vsuvku, že prečo je vlastne dôležité, aby sme tento inštitút, o ňom rozprávali. A raz ten inštitút, raz tento návrh bude predkladať exkluzívna zostava predkladateľov. K poznámke ešte jednu vec. Sa zvykne tak hovoriť, že tí, čo to vedia, to robia, tí, čo to nevedia, to učia. Niekedy to, prísne vzaté, vie byť aj pravdou. Ja len, ja len poviem tak, aby sme si to predstavili. Mali sme koľko? Jeden, dva, tri, štyri, päť, šesť, sedem premiérov, ak sa nemýlim, z toho boli piati právnici. Pán Čič, pán Čarnogurský, pán Mečiar, pán Fico a neviem, či aj pán Moravčík nebol právnik, a to... (Reakcia z pléna.) Nebol? Bol? Bol. No tak vidíte, tak sa nemýlim. A nebol iba pán Dzurinda a pani Radičová. Každý nech si spraví svoj názor. Ja milujem ľudí, ktorí majú pocit, že keď vyštudovali nejakú UK, právo, že sú najmúdrejší. Viete čo, ja poznám múdrych ľudí, ktorí, ktorí boli možno najďalej v okresnom meste, koľko prirodzenej múdrosti majú v sebe. Viete, koľko majú takí ľudia prirodzenej múdrosti? Tento mýtus o geniálnych právnikoch a o tom, že iba oni dokážu riadiť štát, to si urobte sami. Mali sme sedem premiérov, z toho bolo päť právnikov. Prečo je dôležité rozprávať o takomto inštitúte, a pripájam sa k tomu, že si spravíme komparáciu, lebo Dáni sú podľa mňa, sú o niečo ďalej ako my. A ja pripúšťam moju zdrojovú inšpiráciu na predloženie tohto návrhu. Dánsky parlament schválil investíciu výstavby podmorského tunela z Dánska do Nemecka. To bola citácia, to si môžete vygoogliť. Proste to bol jeden zo zdrojových kódov pre tento návrh zákona. To znamená, my nevymýšľame koleso, to nikdy nedopadlo dobre. To znamená, že existujú inštitúty, ktoré upravujú to, že kedy sa parlament k niečomu vyjadruje, a hovorím, parlament nebude posudzovať, či cena za, jednotková cena za dodávku metra štvorcového asfaltu pre bratislavský obchvat je v poriadku. On tu to vyhodnotí a uznesenie bude o tom, či je to vo verejnom záujme, a v diskusii trebárs môže byť aj to, že aká je tá jednotková cena, ale nebude sa vyjadrovať v uznesení. Viete, zjednodušene to môže fungovať aj takým spôsobom, ak teraz sa niekde v prítmí podpíše nejaká zmluva, tak tuná bude o niečo viacej vonku. To znamená, že aj niekto, kto bude chcieť čubriť, tak povie: „Neblázni, však ja s tým musím ísť do parlamentu.“ Viete, to je, to pôsobí tak preventívne, to pôsobí tak, že, že proste tam budú si dávať pozor, že čo tam dajú, lebo je určitý predpoklad, že niekto bude do toho vŕtať, bude na to nejakým spôsobom upozorňovať, prinesie to nejaké politické riziká. Prosím vás, že či je dôležité ochraňovať verejné zdroje, ja vám to poviem na jednom príklade. Viete, na akom? Či sa na mňa budú hnevať kolegovia, alebo nie, a ja som včera podpisoval faktúru môjmu asistentovi a všimol som si jednu vec, že tam je, že rozsah prác, ktoré asistent vykonával za dané obdobie. Aj som sa pýtal, áno, že to je podstatná náležitosť faktúry. To znamená, že vy keď podpisujete, a ja podpisujem každý mesiac dvom mojim asistentom faktúry a je tam uvedené, čo pre mňa robili. Píšu to tam. Čiže ak tu je nejaká pani, vlasová kozmetička, ktorá poskytovala služby deviatim poslancom, musela vystavovať faktúry, na faktúru musela uviesť, čo robila. Ak ona uviedla do tej faktúry, že poskytovala služby a podpísala to, lebo tam je aj jej podpis, tak klamala. Tak je to podvod. Ak sa nepreukáže opak. A keď poslanec potvrdil svojím podpisom, že áno, tak tiež je účastník toho, vážení! Ja netrpím tým športom podávania trestných oznámení. Bude tu generálny prokurátor, neviem, či kedy, zajtra alebo pozajtra. Dávam to do pozornosti prípadne občanom. Počúvajte ešte raz. Ja to poviem pred generálnym prokurátorom. Za určitých okolností môžeme povedať, že tu niekto vytvoril zločineckú skupinu za účelom poškodenia štátu. Prosím vás, ak niekto vypisoval faktúry, do faktúr uvádzal, že robil nejaké služby, kde je odôvodnený predpoklad terajší, že nerobil, ale dobre, nech sa páči, nech pani vlasová kozmetička preukazuje pred orgánom, či policajným, alebo na súde, že poskytovala tie služby, a nech poslanec potvrdzuje svojou výpoveďou, áno, poskytovala mi tie služby. Nech sa páči, robte si to, vážení! Ale na tých 75 eur, dávam to do pozornosti občanom, pýtajte sa na to, lebo dokopy to je 40-tisíc eur, a ja vám poviem, dokopy tento parlament, občania tejto krajiny za asistentské služby poslancov zaplatia skoro pol miliardy starých korún. Rozumiete? Za volebné obdobie. To sú ohromné peniaze! Pol miliardy! 500 mil. korún! To sú obrovské peniaze, ktoré aj niekoho pália a ktoré niekto nemá hanbu aj takýmto spôsobom odtiaľto dostávať. Čiže keď sa niekto ulakomí, keď sa niekto ulakomí na takéto peniaze, tak vám garantujem, že je najvyšší čas rozprávať o takomto parametri. Dávam do pozornosti občanov. Niekto tri a pol roka vystavoval faktúry, na faktúru uvádzal, čo robil, to znamená, že, ja neviem, jak sa to volá po právnej stránke. To znamená, on proste potvrdzoval nejakú skutočnosť a poslanec svojím podpisom ju prepotvrdzoval tú skutočnosť. Nech sa páči. Ja som zvedavý, či dôjde už aj, aj na takéto, keď už ste tam boli odkázaní. Prosím vás, Slota mal aspoň noblesu, pod miliardu nešiel. A, prosím vás, tuná, veď tu ste sa, tu sa niekto ulakomí naozaj že na takéto paberkovanie, na takéto paberkovanie páru drobných a zosnuje takúto nejakú skutočnosť? Vy ste to museli podpisovať! Ja som si to včera uvedomil, že ak každý z nás podpisuje asistentovi faktúry, museli sa s vami stretnúť. Pani Knapíková musela obehnúť deväť poslancov. Musela sa s nimi stretnúť na faktúre. V tele faktúry je uvedené rozsah služieb, ktoré poskytovala za dané obdobie, muselo to tam byť napísané. Ja viem, že niekto povie, napíšem tam, poskytovala som asistentské služby. Dobre, nech si to tam kľudne napíše. Predpokladám, že to tam je aj napísané. Lenže tým, že to napísala, tým vydala určité tvrdenie a to bolo titulom na vyplatenie peňazí. Tak poďme a to navrhnem generálnemu prokurátorovi, poďme to potvrdzovať tie skutočnosti. Tu nejde o 75 eur, tu nejde o 40-tisíc eur za celé to obdobie, tu ide o princíp, vážení. A toto je ten princíp! Na takomto princípe by sme vás mohli konečne dostať, lebo podľa mňa generálny prokurátor je povinný začať v tomto konať. Aj keď sú to poslanci. Aj keď to je Kubánek, aj keď je to neviem kde, aj keď je to vysoko. Niekto na faktúre potvrdzoval určité skutočnosti, niekto ich druhým podpisom prepotvrdzoval. Prosím vás, je, toto jednoznačne dokazuje, že návrh o tom, keď ste boli schopní, keď ste schopní tuná z týchto peňazí čarovať, tak sa nebudete rozpakovať ani sekundu čarovať z iných peňazí, z peňazí mojich vnučiek! Prosím vás, moje dcéry, mám dve krásne dcéry, moje dve krásne dcéry už budú splácať dlhy, ktoré ste aj vy narobili, ale priznávam korektne, aj predchádzajúce vlády. Ale nechajte moje vnučky na pokoji, prosím vás! Nechajte moje vnučky na pokoji, nech skúsia prežiť aspoň kúsok pekného života v tejto krajine. Nech nie sú terorizované, jak teraz za nezodpovednosť svojich vlád dôchodcovia si nevedia vybrať dôchodky v Grécku. Prosím vás, nerobte to! Nerobte to našim ľuďom, nerobte to mojim deťom! Táto krajina je dosť pekná na to, aby sa tu dal prežiť kľudný život. Nezaväzujte ich. Ešte sa narodí, už je miliardu dlžný, prosím vás. To ja zvyknem hovoriť, v mojom prostredí sme boli, že len sa zobudí, už je dlžný. Prosím vás, ešte sa nenarodil, už je dlžný. Ešte sa nenarodil, už je dlžný. Dajte tomu svätý pokoj, dajte od toho pazúry preč, dajte od toho ruky preč! A keď to už je nevyhnutné, a ja pripúšťam, že niekedy je to nevyhnutné, tak potom tomu dajme legitimitu. Nie legitimitu, že u Počiatka v kancelárii. Dajme tomu legitimitu, áno, nech sa páči, máte väčšinu, si to schváľte, ale my budeme mať možnosť v rámci rozpravy povedať, že to určite vo verejnom záujme nie je preto, lebo, a každý nech sa pripraví, prečo povie, že to nie je. A odznie to. A vy to prelomíte, lebo máte väčšinu, ale odznie to. A ja vám poviem, že to bude pôsobiť profylakticky. Profylakticky v tom, že si niekto dá dobrý pozor, čo pošle do parlamentu. Dobrý pozor si dá, čo pošle do parlamentu. Ďakujem pekne.